РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/138-17

17. јул 2017. године

Б е о г р а д

ЗАПИСНИК

ШЕСТЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 17. ЈУЛА 2017. ГОДИНЕ

Седница је почела у 11,03 часова.

Седницом је председавaо др Бранислав Блажић, председник Одбора.

Седници су присуствовали чланови Одбора: Владимир Петковић, Ивана Стојиљковић, Ивана Николић, Борка Грубор, Иван Карић, Снежана Богосављевић Бошковић, Дејан Николић, Јасмина Каранац, Борисав Ковачевић, Нада Лазић, као и Жарко Богатиновић (заменик члана Одбора Радослава Цокића) и Предраг Јеленковић (заменик члана Одбора Јасмине Каранац).

Седници нису присуствовали чланови Одобра: Соња Влаховић, Радослав Цокић, Мирослава Станковић Ђуричић, Милош Бошковић и Ненад Милић.

Седници су присуствовали Горан Триван, министар заштите животне средине и Андреј Бојић, шеф кабинета министра, као и представнице Зелене столице: Тања Петровић из Младих истраживача Србије, Валентина Ђурета из Београдског фонда за политичку изузетност и Марија Мутић из Центра модерних вештина.

Председник Одбора обавестио је Одбор да је седницу сазвао у краћем року, јер је желео да искористи прилику када је већина народних посланика присутна у Народној скупштини због Посебне седнице, како би позвали министра заштите животне средине да Одбору укратко представи приоритете које ће новоформирано Министарство имати у свом раду.

На предлог председника Одбора, једногласно је усвојен следећи:

Д н е в н и р е д

1. Договор о сарадњи Одбора за заштиту животне средине са Министарством заштите животне средине.

Пре преласка на рад по утврђеном дневном реду, усвојени су Записник Четврте седнце Одбора за заштиту животне средине, одржане 28. фебруара 2017. године и Записник Пете седнице, одржане 23. марта 2017. године, у Скупштини АП Војводина, заједно са Одбором Скупштине АП Војводина за урбанизам, просторно планирање и заштиту животне средине.

Прва тачка дневног реда **- Договор о сарадњи Одбора за заштиту животне средине са Министарством заштите животне средине**

Председник Одбора, др Бранислав Блажић, изразио је задовољство због формирања Министарства заштите животне средине као посебног министарства, које ће представљати политички и стручни ауторитет који је неопходан у моменту отварања Поглавља 27 у преговорима о приступању Републике Србије Европској унији. Пожелео је много успеха у раду новоизабраном министру и подсетио га на обавезу информисања Одбора о раду Министарства једном у три месеца. Истакао је да се нада да ће Одбор имати одличну сарадњу са Министарством и да се очекује да Министарство направи стратегију која ће бити од значаја приликом отвараља Поглавља 27.

Министар заштите животне средине, Горан Триван, захвалио се свима: народним посланицима, невладиним организацијама и медијима на подршци за формирање посебног министарства надлежног за заштиту животне средине. Навео је да ће за сараднике изабрати компетентне људе који су посвећени заштити животне средине и формирати добар тим који ће преузети одговорност. Истакао је да заштита животне средине није питање политике, него представља питање које је изнад политике и које се тиче како наших живота, тако и живота наше деце. Као приоритете које ће Министарство имати, навео је управљање отпадом, управљање отпадним водама, ремедијацију земљишта, пошумљавање и решавање проблема бујица и ерозије, као последица климатских промена. Указао је на то да је наопходно помоћи локалним самоуправама када се ради о питању управљања отпадом, а да су невладин сектор, Министарство државне управе и локалне самоуправе, Стална конференција градова и општина и Првиредна комора Србије неопходне карике у том ланцу подршке локалним самоуправама, које су спремне да се укључе у решавање проблема. Када се ради о изградњи регионалних деопнија, консатотвао је да општине немају довољно новца за реализацију тих пројеката, па је потенцијално решење у тражењу иностраних партнера, при чему се мора водити рачуна о томе шта Европска унија може и хоће да финансира. Зато је веома важно радити пројекте, за шта је помоћ општинама неопходна. Када се ради о пошумљавању, потребно је размислити о ангажовању школске деце и пензионера који су заинтересовани да волонтирају, као и разрадити програм Министарства правде за ангажовање затвореника на пословима пошумљавања. По његовом мишљењу, да би Министарство заштите животне средине било једно модерно и комплетно министарство, неопходно је да у његовом делокругу буду шуме и воде, али је за сада довољно успоставити добру сарадњу са министарством у чијем се делокругу те области тренутно налазе. Један од најважнијих приоритета је финансирање ове области. Подсетио је да су, изменама и допунама Закона о буџетском систему у јуну прошле године, „зелене“ паре обезбојене, што мора да се промени и да предстоје разговори о томе са Министарством финансија. Указао је на то да од Поглавља 27 нема тежег и финансијски захтевнијег поглавља у преговорима. Поново је истакао значај сарадње са Министарством државне управе и локалне самоуправе и Сталном конференцијом градова и општина, како би се помогло локалним самоуправама да науче како треба да на најбољи начин искористе средства која приходују за остваривање надлежности у овој области. Нагласио је да је што детаљнији преглед стања у овој области веома важан и да је то основа, јер Европска унија некада и боље познаје стање од нас самих и зато је значајно за тај посао ангажовати најстручније људе. У преговарачком поступку је веома важно бити искрен и добро познавати стање у одређеној области.

У дискусији која је уследила, учествовали су: Дејан Николић, Предраг Јеленковић, Нада Лазић, Жарко Богатиновић, Тања Петровић, Бранислав Блажић, Ивана Николић и Горан Триван.

Истакнуто је да је ово један од ретких одбора у Народној скупштини који се заиста бави темом и у коме је једина политика којом се народни посланици баве политика заштите животне средине, која је приоритет свим члановима Одбора, без обзира на странку којој припадају. Изнето је очекивање да сарадња и комуникација министра са Одбором буде интензивнија од тромесечног информисања о раду Министарства, посебно када се ради о изради закона и јавним слушањима, при чему је битно да министар буде отворен за предлоге народних посланика, како из странака које имају већину, тако и опозиционих народних посланика, који за циљ имају унапређење ове области.

У дискусији је указано на катастрофално стање у овој области на југу Србије, јер институционализовање ове области у општинама готово да не постоји. Мале општине немају стручна тела задужена за заштиту животне средине, па чак ни особе задужене за те послове. Споменуто је да је Ниш, након 15 година, добио Секретаријат за заштиту животне средине. Наглашен је значај стручне помоћи овим срединама, како би се помогло да свака општина одреди бар једно лице које је задужено за послове заштите животне средине.

Изнето је задовољство што је за министра заштите животне средине изабрана особа која је стручна и која се тиме бави дуго година. Истакнуто је да је један од послова овог министарства да се избори да Фонд добије статус независне институције (нпр. по угледу на Фонд за животну средину и воде, какав постоји у Пољској), како би „зелени“ динар заиста био наменски коришћен, с обзиром на то да је Фонд за заштиту животне средине укинут 2012. године, чему су се многи народни посланици противили. На тај начин су се многа средства потрошила за друге намене. Буџетски фонд какав сада постоји, на жалост, не остварује сврху.

Истакнуто је да председник Одбора и сви чланови Одбора треба да буду један од најважнијих сарадника Министарству.

У дискусији је изнет податак да у Јабланичком округу, град Лесковац од 2005. године има Градску управу за заштиту животне средине, која је одлуком ревизора сведена на одсек. Као пример добре еколошке праксе, наведено је да Град Лесковац има два важна ресусрса: регионалну санитарну депонију „Жељковац“ (која функционише од 2010. године и на којој, поред Лесковца, још шест општина депонује отпад) и централно постројење за пречишћавање отпадних вода, у чијем је финансирању учествовала и Европска унија. Споменут је и водосистем Баје и акумулационо језеро, које снабдева тај крај пијаћом водом. Управа за заштиту животне средине града Лесковца, од 2013. године, сваке недеље организује акцију чишења малих и средњих дивљих депонија, у чему помажу комунално предузеће и комунална полиција. На овај начин, на овом подручју готово да нема дивљих депонија, осим три старе, за чије ће уклањање бити потребна значајна средства.

Представник организација цивилног друштва, које преко механизма „Зелена столица“ учествују у раду Одбора, изнела је задовољство због формирања посебног министарства, истакавши да су невладине организације које се баве заштитом животне средине заговарале формирање посбеног министарства. Навела је да је изнето много оптимистичних ствари, а да посебно охрабрује најава обезбеђивања већих средстава за финансирање ове области. Истакла је да је „Зелена столица“ једини функционални механизам, који обезбеђује сарадњу организација цивилног друштва (организованих у мрежу од преко 50 организација) са Одбором за заштиту животне средине, на чијим седницама њихови представници редовно учествују. Представници који на „Зеленој столици“ учествују у раду Одбора, обавештавају остале организације о томе шта се радило на седници. Указала је на то да постоји изузетно изграђена култура дијалога, обостраног поштовања и сарадње између народних посланика и представника невладиних организација, за коју се нада да ће се убудуће само продубљивати.

Председник Одбора др Бранислав Блажић рекао је да ће информације са јавних слушања које је Одбор одржао доставити Министарству, како би могло да искористи податке и предлоге изнете на јавним слушањима.

Указано је на проблеме са којима се суочавају инспекције на локалу, а који се јављају зато што грађани не схватају значај спровођења закона, па је из тог разлога потребно организовати трибине и друге врсте едукације грађана. Похваљена је сарадња са Градским секретаријатом за заштиту животне средине по питању отварања регионалног центра за управљање отпадом и изражена нада да ће се та сарадња наставити и са Министарством.

Министар животне средине Горан Триван се осврнуо на сарадњу коју је, као градски секретар за заштиту животне средине, започео са коалицијом око Демократске странке, а која је резултирала израдом Стратегије пошумљавања и управљања отпадом, истакавши да су ти пројекти настављени и након промене власти у Београду, а да је у сарадњи са коалицијом са Српском напредном странком, сачињен Програм заштите животне средине за 10 година. Навео је то као пример добре праксе да у овој области политика не треба да има утицај, него да мора да постоји континуитет у спровођењу започетих пројеката и стратегија, без обзира на промену власти, за шта ће се он и убудуће залагати. По његовом мишљењу, животна средина је култура. Похвалио је атмосферу која постоји у Одбору за заштиту животне средине, у коме народни посланици сарађују без обзира на страначка опредељења. Истакао је значај јавности информација које се односе на питање квалитета животне средине, јер то представља и питање здравља грађана. Указао је на то да баш грађани представљају највећу снагу, па је зато битна сарадња са грађанима и невладиним организацијама. Истакао је да је веома важно обезбедити стабилно финансирање ове области и да ће са Министарством финансија разговарати о буџетском фонду. Изнео је запажање да Одбор за заштиту животне средине никада није радио овако добро како ради одкада је Бранислав Блажић председник тог одбора.

Седница је завршена у 12,03 часова.

СЕКРЕТАР ПРЕДСЕДНИК

Милица Башић др Бранислав Блажић